**Αθήνα:** 11.02.2022

**Αρ. Πρωτ.:**  189

**ΔΕΛΤΙΟ ΤΥΠΟΥ**

**Ε.Σ.Α.μεΑ.: Παράταση στις συβάσεις των εργαζομένων στα Κέντρα Κοινωνικής Πρόνοιας της χώρας ζητά για ακόμη μία φορά η ΕΣΑμεΑ**

Με [επιστολή της η ΕΣΑμεΑ στον υπουργό Εργασίας Κ. Χατζηδάκη](https://www.esamea.gr/our-actions/yeka/5559-etisia-paratasi-stis-symbaseis-ektaktoy-prosopikoy-se-pronoiakoys-foreis-gia-tin-antimetopisi-ektakton-ana0000007897978gkon-logo-covid-19) η Εθνική Συνομοσπονδία Ατόμων με Αναπηρία θέτει υπόψη του, αλλά και σε ολόκληρη την ελληνική κοινωνία, για ακόμη μία φορά, το πρόβλημα που αφορά στη λήξη των συμβάσεων του έκτακτου και επικουρικού προσωπικού που στελεχώνει τα Κέντρα Κοινωνικής Πρόνοιας και ζητά την άμεση νομοθετική παρέμβαση του υπουργού για την επίλυσή του.

Τα προβλήματα υποστελέχωσης που αντιμετωπίζουν τα Κέντρα Κοινωνικής Πρόνοιας σε ολόκληρη τη χώρα είναι σοβαρά και επιδεινώνονται εξαιτίας της λήξης των συμβάσεων εργασίας ορισμένου χρόνου του έκτακτου και επικουρικού προσωπικού που εργάζονται σε αυτά.

Η εξάμηνη παράταση των συμβάσεων έκτακτου προσωπικού, που δόθηκε σύμφωνα με το άρθρο 56 του ν.4837/2021 έως και τις 31.03.2022, στο πλαίσιο των έκτακτων μέτρων προστασίας και πρόληψης από τη διάδοση του covid-19, δεν είναι επαρκής για την κάλυψη των αναγκών των Κέντρων και η διακοπή της θητείας του έκτακτου προσωπικού, σε συνδυασμό με τον μη περιορισμό της πανδημίας, θα οδηγήσει σε περαιτέρω υποστελέχωση των συγκεκριμένων δομών, με αποτέλεσμα την αύξηση του κινδύνου για την εξάπλωση του covid-19 μεταξύ των φιλοξενούμενων ατόμων με αναπηρία και χρόνιες παθήσεις, σε όλες τις δομές των Κ.Κ.Π. ανά την Ελλάδα.

Η ΕΣΑμεΑ διεκδικεί να δοθεί ετήσια παράταση από 01.04.2022 έως 31.03.2023 στις συμβάσεις έκτακτου προσωπικού σε προνοιακούς φορείς για την αντιμετώπιση έκτακτων αναγκών από την εμφάνιση και διασπορά του covid-19, ώστε να συνεχίσουν τα Κέντρα Κοινωνικής Πρόνοιας να παρέχουν με ασφάλεια και επάρκεια τις πολύ σημαντικές υπηρεσίες τους στα άτομα με βαριές αναπηρίες και χρόνιες παθήσεις που περιθάλπονται σε αυτά, όπως συνέβη με τις συμβάσεις επικουρικού προσωπικού των κλάδων ιατρικού, νοσηλευτικού και πάσης φύσεως λοιπού προσωπικού των φορέων του Ε.Σ.Υ.

Η προσφορά του προσωπικού των προνοιακών δομών είναι αδιαμφισβήτητα σημαντική, αφού καλύπτουν πάγιες και διαρκείς ανάγκες των Κέντρων Κοινωνικής Πρόνοιας σε κάθε Περιφέρεια της χώρας.

**Για περισσότερες πληροφορίες επικοινωνήστε με τον Πρόεδρο της Ε.Σ.Α.μεΑ. κ. Ι. Βαρδακαστάνη στο κινητό τηλέφωνο 6937157193.**

Τώρα μπορείτε να ενημερωθείτε για όλες τις εξελίξεις στο χώρο της Αναπηρίας στην ιστοσελίδα της Ε.Σ.Α.μεΑ.: [www.esaea.gr](http://www.esaea.gr/) ή [www.esamea.gr](http://www.esamea.gr/).

|  |  |
| --- | --- |
| Λογότυπο προσβάσιμου εγγράφου MS Word (*.docx) | **Προσβάσιμο αρχείο Microsoft Word (\*.docx)**  Το παρόν αρχείο ελέγχθηκε με το εργαλείο ***Microsoft Accessibility Checker*** και δε βρέθηκαν θέματα προσβασιμότητας. Τα άτομα με αναπηρία δε θα αντιμετωπίζουν δυσκολίες στην ανάγνωσή του. |